Oorsprong van ‘vroteier-reuk’ oor Gauteng ondersoekJohannesburg middestad. (Foto: Tebogo Iosaba/Unsplash) ŉ Ondersoek word gedoen om die bron van die stank reuk wat die afgelope paar dae oor Gauteng hang te identifiseer. Die departement van omgewingsake, bosbou en visserye sê hy werk saam met omgewing- en luggehaltebeamptes in Mpumalanga, Gauteng, Limpopo en Noordwes om die oorsaak van die stank te bepaal. Daar sal ook vasgestel word of die heersende wind- en weerstoestande moontlik daartoe gelei het dat die reuk van ŉ ander provinsie kom, soos die geval was toe ŉ soortgelyke voorval in 2021 aangemeld is. Amptenare in Johannesburg het inwoners van die stad intussen gevra om kalm te bly oor die vreemde reuk. Inwoners kla oor ŉ “vroteier-reuk” wat sedert Woensdagoggend in die lug hang. Michael Sun, LUR vir omgewingsinfrastruktuurdienste in Johannesburg, sê die plaaslike regering het inwoners se klagtes by die betrokke departement aangemeld wat dit verder sal ondersoek. “Die stad se luggehaltebestuurseenheid het vasgestel dat die reuk wydverspreid oor die stad is. Dit sluit gelukkig die moontlikheid uit dat dit van ŉ gelokaliseerde bron in Johannesburg afkomstig is,” sê Sun. “Dit is moontlik dat ons tans met ŉ oorgrensbesoedelingsprobleem sit.” Volgens die metro kan die huidige weerstelsel die oorsaak wees dat lugbesoedeling van die nywerheidskompleks van Mpumalanga na Johannesburg toe beweeg. Hierdie nywerheidskompleks sluit in petrochemiese, kragopwekking- en nywerheidsbedrywighede. “Hierdie vroteier-reuk word algemeen geassosieer met waterstofsulfied en kan waarskynlik met hierdie tipe bedrywighede verbind word.” Die metro beheer ook ŉ netwerk van ses operasionele luggehaltestasies wat onder meer swaeldioksied, stikstofdioksied en osoon in die lug monitor. “Die kenners wat hierdie stasies beheer, werk saam met die departement om die bron van hierdie reuk op te spoor en te identifiseer.”